Αρνήθηκε το Πακιστάν να δεχθεί τους 30 παράτυπους μετανάστες που απελάθηκαν από την Ελλάδα και έφτασαν αεροπορικώς στο Ισλαμαμπάντ. Οι πακιστανικές αρχές αρνήθηκαν να επιστρέψουν την αποβίβασή τους από το αεροσκάφος με το επιχείρημα, σύμφωνα με δήλωση του Πακιστανού υπουργού Εσωτερικών, ότι οι 30 δεν είναι «επιβεβαιωμένα απελαθέντες». Ο ίδιος πρόσθεσε ότι παρά τη συμφωνία με την Ευρωπαϊκή Επιτροπή έχει παραβιαστεί η πακιστανική νομοθεσία.

Προηγουμένως το ρεπορτάζ του TheTOC

Η πρώτη «αριστερή» επιστροφή παράτυπων μεταναστών, μετά από 1,5 χρόνο, έγινε τελικά χθες το βράδυ, έπειτα από μία αναβολή, ένα διπλωματικό θρίλερ και μεγάλες αριθμητικές απώλειες. Στις 5 Νοεμβρίου, επρόκειτο να απελαθούν 70 παράτυποι μετανάστες από το Πακιστάν (ποινικοί κρατούμενοι), με ευθύνη του Frontex σε συνεργασία με τη Διεύθυνση Αλλοδαπών Αττικής. Λίγες ώρες πριν την αναχώρηση του αεροσκάφους, οι αρχές του Πακιστάν αρνήθηκαν να εκδώσουν άδεια προσγείωσης.

Τελικά χθες, μετά από συνεχείς διαβουλεύσεις Αθήνας και Ισλαμαμπάντ, έφυγαν 39 από αυτούς από Αθήνα. Νωρίτερα, από Αυστρία είχαν επιβιβαστεί 8 παράτυποι μετανάστες και 4 ακόμη από Βουλγαρία. Μετά την πρώτη αναβολή της απέλασης, σταδιακά οι 31 από τους 70 Πακιστανούς, με τον έναν χθες λίγο πριν το ταξίδι, υπέβαλαν αιτήματα Ασύλου μπλοκάροντας την διαδικασία αναγκαστικής επιστροφής τους στο Πακιστάν. Τα αιτήματα αυτά θα εξεταστούν, αναμένεται να απορριφθούν, και οι παράτυποι μετανάστες θα επαναπροωθηθούν με επόμενες πτήσεις.

Ακόμη και χθες, οι αρχές του Πακιστάν, μολονότι είχαν εκδώσει άδεια υπέρπτησης, δημιούργησαν νέα προσκόμματα. Ενώ λοιπόν η αρχική συμφωνία αφορούσε την επιστροφή 56 παράτυπων μεταναστών, η κυβέρνηση του Πακιστάν ενημέρωσε την ελληνική πρεσβεία στο Ισλαμαμπάτ ότι θα δεχθεί πίσω μόνο όσους υπηκόους της έχουν δελτίο ταυτότητας (26 από τους 56 κρατούμενους) και θα αρνηθεί την είσοδο σε όσους -αντί ταυτότητας- έχουν εφοδιαστεί με διαβατήριο από την πρεσβεία του Πακιστάν στην Αθήνα.

Οι ελληνικές αρχές έστειλαν έγγραφη διαμαρτυρία προς τη Μόνιμη Ελληνική Αντιπροσωπεία στις Βρυξέλλες προκειμένου οι Έλληνες διπλωμάτες να ενημερώσουν σχετικά την Ευρωπαϊκή Επιτροπή. Εξάλλου, μόλις στις 23 Νοεμβρίου ο Επίτροπος Μετανάστευσης κ. Δημήτρης Αβραμόπουλος είχε συναντηθεί στο Ισλαμαμπάτ με τον υπουργό Εσωτερικών της χώρας και συμφωνήσει στην ανάγκη εφαρμογής της συμφωνίας Πακιστάν - Ε.Ε. για την επανεισδοχή, επιστροφή παράτυπων μεταναστών. Το θέμα είχε συζητηθεί και κατά την πρόσφατη επίσκεψη Πακιστανού αξιωματούχου στο Αρχηγείο της ΕΛ.ΑΣ. Στο αεροσκάφος που έφυγε χθες επιβιβάστηκαν περίπου 80 αστυνομικοί της Διεύθυνσης Αλλοδαπών, οι οποίοι θα συνοδεύσουν τους Πακιστανούς υπηκόους πίσω στη χώρα τους.

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr